Author: Fedorová Oľga
Last saved by: Davalová Oľga

Predkladacia správa

	Návrh zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov a ktorým sa menia a dopĺňajú niektoré zákony sa predkladá ako iniciatívny materiál.

	Cieľom predkladaného návrhu zákona je upraviť podmienky vysielania vo vzťahu k jazyku vysielania, sprehľadniť právnu úpravu týkajúcu sa ochrany maloletých, zabezpečiť Rade pre vysielanie a retransmisiu (ďalej len „rada“) primerané nástroje na kontrolu plnenia povinností vysielateľov a poskytovateľov audiovizuálnych mediálnych služieb na požiadanie vo vzťahu k zabezpečeniu multimodálneho prístupu k programom a zmeniť niektoré zákonné ustanovenia, ktoré spôsobovali problémy v aplikačnej praxi.

	Predkladaným návrhom zákona sa mení súčasná právna úprava používania jazykov v oblasti rozhlasového a televízneho vysielania vo vzťahu k vysielateľom vysielajúcim na základe licencie udelenej radou tak, že súčasný rozsah výnimiek z povinného používania štátneho (slovenského) jazyka vo vysielaní sa rozširuje o novú výnimku, ktorá sa bude vzťahovať na vysielateľov vysielajúcich v jednom alebo viacerých úradných jazykoch Európskej únie (ďalej len „EÚ“) inom ako slovenský jazyk, ktorí chcú poskytovať svoju programovú službu občanom iného členského štátu EÚ usadeným na území Slovenskej republiky. Úpravou jazyka vysielania predložený návrh zákona akceptuje pripomienky Európskej komisie (ďalej len „Komisia“) a zároveň má za cieľ odstrániť dôvod na začatie konania o porušení práva EÚ zo strany Komisie. Navrhované zmeny si okrem novelizácie zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov (ďalej len „zákon o vysielaní a retransmisii“) vyžiadajú aj novelizáciu zákona Národnej rady Slovenskej republiky č. 270/1995 Z. z. o štátnom jazyku Slovenskej republiky v znení neskorších predpisov (ďalej len „zákon o štátnom jazyku“), zákona č. 220/2007 Z. z. o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov (zákon o digitálnom vysielaní) v znení neskorších predpisov a zákona č. 343/2007 Z. z. o podmienkach evidencie, verejného šírenia a uchovávania audiovizuálnych diel, multimediálnych diel a zvukových záznamov umeleckých výkonov a o zmene a doplnení niektorých zákonov (audiovizuálny zákon) v znení neskorších predpisov.

V záujme sprehľadnenia povinností vysielateľa pri ochrane maloletých vo vysielaní sa navrhuje vypustiť duplicitné ustanovenie zákona upravujúceho túto problematiku. 

Navrhuje sa tiež zavedenie nových informačných povinností pre televíznych vysielateľov a poskytovateľov audiovizuálnej mediálnej služby na požiadanie vo vzťahu k plneniu povinnosti zabezpečiť multimodálny prístup k svojim programom a tieto programy náležite označiť. Tým sa umožní rade lepšia kontrola toho, či si tieto povinnosti plnia len formálne, alebo spôsobom, ktorý skutočne zabezpečuje lepší prístup k programom pre osoby so sluchovým a zrakovým postihnutím. V súvislosti so zabezpečením multimodálneho prístupu k programom sa špecifikuje charakter titulkov, ktorými sú tieto programy sprevádzané, a to za účelom umožniť kvalitnejšie sledovanie programov osobám so sluchovým postihnutím.

	Návrhom zákona sa tiež odstraňujú niektoré praktické problémy, ktoré rade pri uplatňovaní zákona o vysielaní a retransmisii priniesla aplikačná prax. Navrhuje sa, aby zvuková intenzita vysielanej reklamy a telenákupu bola v súlade s technickou špecifikáciou, ktorú ustanoví vyhláška Ministerstva kultúry Slovenskej republiky.

Návrhom sa rozširuje okruh platiteľov úhrady za služby verejnosti poskytované Rozhlasom a televíziou Slovenska podľa zákona č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov (ďalej len „zákon o úhrade“), ktorým sa znižuje sadzba úhrady na polovicu, o poberateľov výsluhového dôchodku, ktorí dovŕšili vek 62 rokov a o poberateľov niektorých iných dávok výsluhového zabezpečenia. Oprávnenie vyberateľa úhrady získavať a spracúvať osobné údaje aj kopírovaním a skenovaním v nevyhnutnom rozsahu aj bez súhlasu dotknutej osoby, sa zakotvuje priamo do zákona.  

Návrh zákona je v súlade s Ústavou Slovenskej republiky, ústavnými zákonmi, zákonmi a medzinárodnými zmluvami, ktorými je Slovenská republika viazaná, ako aj s právom EÚ.  

Predkladaný návrh zákona má negatívny vplyv na rozpočet verejnej správy a nemá vplyv na životné prostredie a na informatizáciu spoločnosti. Predkladaný návrh zákona má pozitívny sociálny vplyv  a pozitívny vplyv na podnikateľské prostredie.